[bookmark: _GoBack]На заинтересованите лица се предоставя 30-дневен срок, считано от 20.04.2023 г., за предложения и становища по настоящия проект за изменение и допълнение на Наредбата за условията и реда за платено и безплатно паркиране и контролиран достъп на моторни превозни средства в определени зони на територията на Община Бургас. Предложения могат да бъдат  депозирани в деловодството на Общински съвет – Бургас, както и на следния електронен адрес: e.mihaleva@burgascouncil.org

ПРОЕКТ

НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА УСЛОВИЯТА И РЕДА ЗА ПЛАТЕНО И БЕЗПЛАТНО ПАРКИРАНЕ И КОНТРОЛИРАН ДОСТЪП НА МОТОРНИ ПРЕВОЗНИ СРЕДСТВА В ОПРЕДЕЛЕНИ ЗОНИ НА ТЕРИТОРИЯТА НА ОБЩИНА БУРГАС 

 § 1: Създава нов „Раздел IVа с наименование: 
„Режим на безплатно локално паркиране на МПС, по постоянен адрес за лица със затруднения в придвижването“ и със следното съдържание:
Чл. 15д. (1) В райони, пътища и части от пътища – общинска собственост, в рамките на специално обозначени за това места, може да се въвежда  режим „Безплатно паркиране за лица със затруднения в придвижването по смисъла на §1, т.16 от Закона за хората с увреждания по постоянен  адрес“ и при условията, посочени в  този раздел.
(2) Право на безплатно паркиране върху специално обозначени за това места се предоставят на лица със затруднения в придвижването, които не могат да се придвижват без използването на инвалидна количка, ортопедични апарати, външни протези, не са в състояние да заемат изправено положение на тялото без използването на посочените медицински изделия и имат трайно оформен функционален дефицит на стоежа, придвижването или издръжливостта.
 (3) Лица със затруднения в придвижването следва да не притежават собствен гараж или паркомясто в и до сградата по постоянния си адрес и ППС, което ги превозва да отговаря на следните условия: да е тяхна собственост или съпружеска имуществена общност, или да е закупено от лицето или съпруга му на лизинг, или да е собственост или закупено на лизинг от негов родител, настойник, попечител, от син/дъщеря, чийто постоянен адрес е в същото жилище.
 (4). За лице, отговарящо на условията по ал. 2 и ал.3 се определя 1 /едно/ място за безплатно и денонощно паркиране на ППС, което го превозва, до сградата по постоянния му адрес.  
 Чл. 15е (1) За ползване на режим „Безплатно паркиране за лица със затруднения в придвижването по смисъла на §1, т.16 от Закона за хората с увреждания по постоянен  адрес“ заинтересованите подават до директора на ОП „Транспорт“:
1. заявление    
2. лична карта - за българските граждани, документ за самоличност или за пребиваване по чл. 4, ал. 2 и 3 от Закона за българските лични документи - за чуждите граждани.
3. валидно решение на ТЕЛК/НЕЛК - копие и оригинал (за сверяване). Срокът на експертното решение на ТЕЛК/НЕЛК се счита за пожизнен, когато намалената работоспособност е установена след навършване на определената в чл. 68, ал. 1-3 от Кодекса за социално осигуряване възраст за придобиване право на пенсия за осигурителен стаж и възраст или е навършена в периода на решението на ТЕЛК/НЕЛК. 
4. регистрационен талон на автомобила и договор за лизинг (ако е приложимо) - копие и оригинал (за сверяване);
5. документ за настойничество или попечителство (ако е приложимо) - копие и оригинал (за сверяване).
Чл. 15 ж .(1)  Подадените заявления се разглеждат от комисия в състав от 5 члена, трима представители на Общински съвет – Бургас, един от които председател на комисията и двама от общинска администрация, определени със заповед на кмета.  
(2)  Комисията провежда заседания, при положение, че на тях присъстват повече от половината от членовете и приема решения с обикновено мнозинство от общия й брой. 
(3)  На всяко заседание на Комисията се води протокол, в който се отразяват присъстващите членове, въпросите от дневния ред, направените по тях предложения и взетите решения. Комисията може да приеме правила за работата си.
(4) Комисията извършва служебно необходимите проверки относно заявените обстоятелства и има право да изисква допълнителни документи за удостоверяване на обстоятелствата, да извършва служебни справки, да иска разяснения от правоимащите лица, а в случаите на необходимост, да изиска присъствие на заседанията, за изясняване на случая.
 (5) След разглеждане на заявленията, комисията предлага на директора на ОП „Транспорт“ да издаде или да откаже издаване на заповед за определяне място за паркиране.
Чл. 15з (1) Правото на безплатно и денонощно  паркиране се предоставя  за срок от три години, а когато срокът на ЕР на ТЕЛК/ НЕЛК изтича по-рано от посочените три години, се предоставя до края на срока на експертното решение на ТЕЛК/ НЕЛК. Правото се прекратява предсрочно при отпадане на някое от условията за предоставянето му. 
(2) На лица със статут на временно пребиваване, правото на безплатно и денонощно паркиране върху специално определено и сигнализирано за тази цел място на ППС, превозващо лица с трайни увреждания до сградата по постоянен адрес се предоставя за срока по ал.1, но не повече от срока на валидност на временното пребиваване.
(3) При промяна на обстоятелствата, касаещи правото, лицата са длъжни в 14-дневен срок писмено да уведомят ОП " Транспорт", за промяната.
 (4) При смяна на постоянния адрес на територията на Община Бургас на лицето или регистрационния номер на автомобила, същото може да подаде заявление за преместване на мястото за безплатно паркиране на новия адрес на територията на Община Бургас, съответно за промяна на знака, указващ регистрационния номер.
 Чл. 15и (1) Местата, предназначени за безплатно и денонощно паркиране на ППС, се сигнализират с вертикална и хоризонтална пътна маркировка. 
(2) На гърба на знаците със стикер се указва номерът на заповедта на кмета на Община Бургас за предоставяне на правото.
 (3) След изтичане на срока, посочен в заповедта, знаците, сигнализиращи мястото за безплатно паркиране се премахват, ако в 30-дневен срок преди изтичането му не е подадено заявление с изискуемите документи.
 
 

 

 

 
